ທູດ ສຫລ ​ປະຈຳຈີນ ຈະ​ອອກ​ຈາກ ​ຕຳ​ແໜ່​ງ ໃນຕົ້ນປີໜ້າ
ທ່ານ Locke ໄວ 63 ປີ ແມ່ນຊາວອາເມຣິກັນ ​ເຊື້ອສາຍ​ຈີນຜູ້ທໍາອິດ ທີ່ໄດ້ຮັບໜ້າທີ່ ເປັນເອກອັກຄະລັດຖະທູດ ສະຫະລັດ ປະຈໍາກຸງປັກກິ່ງ.
ເອກອັກຄະລັດຖະທູດສະຫະລັດ ປະຈໍາປະເທດຈີນ ກ່າວວ່າ ທ່ານຈະອອກຈາກຕຳແໜ່ງ ໃນຕົ້ນປີໜ້າ ເພື່ອກັບມາຢູ່ກັບ ຄອບຄົວຂອງທ່ານ ໃນສະຫະລັດ ທ່ານ Gary Locke ໄດ້ກ່າວໃນຖະແຫຼງຂ່າວ ໃນວັນອັງຄານ ວານນີ້ວ່າ ທີ່ທ່ານໄດ້ແຈ້ງ ໃຫ້ປະທານາທິບໍດີສະຫະລັດ ທ່ານ ບາຣັກ ໂອບາມາ ຊາບແລ້ວ ກ່ຽວກັບການຕັດສິນໃຈ ຂອງເພິ່ນ ໃນຕົ້ນເດືອນນີ້ ທ່ານ Locke ໄວ 63 ປີ ແມ່ນຊາວອາເມຣິກັນ ເຊື້ອສາຍຈີນ ຜູ້ທໍາອິດ ທີ່ໄດ້ຮັບໜ້າທີ່ເປັນເອກອັກຄະລັດຖະທູດສະຫະລັດ ປະຈໍາກຸງປັກກິ່ງ ທ່ານ Locke ໄດ້ກ່າວວ່າ ນີ້ຖືວ່າເປັນກຽດອັນສູງສຸດໃນຊີວິດ ທີ່ໄດ້ຮັບພາລະໜ້າທີ່ຮັບໃຊ້ ເປັນເອກອັກຄະລັດຖະທູດສະຫະລັດ ຊຶ່ງເປັນຕໍາແໜ່ງທີ່ທ່ານໄດ້ເຂົ້າຮັບ ນັບຕັ້ງແຕ່ປີ 2011 ເປັນຕົ້ນມາ ທ່ານຍັງໄດ້ກ່າວວ່າ ທ່ານພູມໃຈ ທີ່ໄດ້ປະກອບພາລະກິດຢ່າງສໍາເລັດ ຕາງໜ້າໃຫ້ ຊາວອາເມຣິກັນ ແລະສາຍພົວພັນລະຫວ່າງສະຫະລັດກັບຈີນ ທ່ານເອກອັກຄະລັດຖະທູດ ຍັງໃຫ້ຂໍ້ສັງເກດວ່າ ການສົ່ງອອກ ຂອງສະຫະລັດ ໄປຍັງຈີນແມ່ນໄດ້ເພີ່ມຂຶ້ນໃນຊ່ວງເວລາທີ່ທ່ານ ກໍາຕໍາແໜ່ງຢູ່ນັ້ນ ແລະມີຊາວຈີນຫຼາຍໆຂຶ້ນສາມາດເດີນທາງ ມາຍັງສະຫະລັດ ເພາະວ່າ ທ່ານໄດ້ລຸດເວລາຂອງການລໍຖ້າ ວີຊາ ນັ້ນລົງ ນອກນັ້ນ ທ່ານຍັງໄດ້ກ່າວຕື່ມວ່າ ທ່ານໄດ້ຊ່ອຍເຮັດໃຫ້ ພາບພົດແລະຄຸນຄ່າຂອງອາເມຣິກາດີຂຶ້ນ ໂດຍການ ພົບປະກັບບັນດາຜູ້ນໍາທາງສາສະໜາ ແລະພວກທະນາຍຄວາມປົກ ປ້ອງສິດທິມະນຸດ ແລະດ້ວຍການໄປຢ້ຽມຢາມເຂດທິເບດແລະເຂດ Xingjiang ຂອງຈີນ ບ່ອນທີ່ບັນດາ ຊົນກຸ່ມນ້ອຍພາກັນຈົ່ມທຸກ ກ່ຽວກັບການຈຳແນກກີດກັນນັ້ນ